《太湖诗。练渎（吴王所开）》
唐代·皮日休

吴王厌得国，所玩终不足。一上姑苏台，犹自嫌局促。

艅艎六宫闹，艨冲后军肃。一阵水麝风，空中荡平渌。

鸟困避锦帆，龙跧防铁轴。流苏惹烟浪，羽葆飘岩谷。

灵境太蹂践，因兹塞林屋。空阔嫌太湖，崎岖开练渎。

三寻齾石齿，数里穿山腹。底静似金膏，砾碎如丹粟。

波殿郑妲醉，蟾阁西施宿。几转含烟舟，一唱来云曲。

不知阑楯上，夜有越人镞。君王掩面死，嫔御不敢哭。

艳魄逐波涛，荒宫养麋鹿。国破沟亦浅，代变草空绿。

白鸟都不知，朝眠还暮浴。

作者简介：皮日休，字袭美，一字逸少，生于公元834至839年间，卒于公元902年以后。曾居住在鹿门山，自号鹿门子，又号间气布衣、醉吟先生。晚唐文学家、散文家，与陆龟蒙齐名，世称“皮陆”。今湖北天门人（《北梦琐言》），汉族。咸通八年（867）进士及第，在唐时历任苏州军事判官（《吴越备史》）、著作佐郎、太常博士、毗陵副使。后参加黄巢起义，或言“陷巢贼中”（《唐才子传》），任翰林学士，起义失败后不知所踪。诗文兼有奇朴二态，且多为同情民间疾苦之作。《新唐书·艺文志》录有《皮日休集》、《皮子》、《皮氏鹿门家钞》多部。